
Gazde ponovo pobodile na izborima! 

Parlamentarna demokratija ne predstavlja narod, već interese različitih frakci- 
ja buržoazije. Gazde su ponovo pobedile na izborima zato što je parlament 
gazdina kuća, u kojoj samo gazde i mogu da pobede. 


Izbori su se završili, a sav jad, beda i 
pustoš, koje su partijski klovnovi po- 
kušali da zabašure svojim cirkuskim 
programom, ponovo će postati očigled- 
ni, u još ogoljenijem obliku. Jasno je da se 
nakon ovih izbora ništa nije promenilo i 
da se, barem dok ta arena političarskog 
opsenarstva ne bude spaljena do temelja, 
ništa neće ni promeniti. 

„Novu c vlast će, u potpuno istom sasta- 
vu činiti isti lupeži, čak i iz istih parti- 
ja, a koja god postizborna kombinacija 
formirala novu vladu, imaće izrazito malu 
podršku glasača. Napredna stranka je na 
izbornoj tabeli zauzela ,,šampionsko cc 
mesto, iako za nju nije glasalo ni 14% 
postojećeg biračkog tela, ali vladu će, 
najverovatnije, sastaviti koalicija partija 
koje su osvojile još manje glasova. 
Ukoliko bi Demokratska stranka, koja 
je osvojila 13,5% (što, podrazumeva 
čak 86% biračkog tela koje za nju nije 
glasalo), napravila koaliciju sa savezom 
okupljenim oko SPS-a (svi zajedno 
imaju svega 9,7% postojećeg biračkog 
tela) i sa, recimo, Ujedinjenim regionima 
Srbije (sa ,,fantastičnih cc 3,6% podrške), 
iza takve vlasti bi stajalo samo 26,8% 
biračkog tela. Ovaj procenat bi bio bolji 
za svega 1% ukoliko bi u vlast, umesto 
URS, ušao LDP. Čak i kad bi se ostvario 
savez Demokratske i Napredne stran- 
ke, on ne bi imao uporište ni u trećini 
ukupnog biračkog tela. Parlamentarna 
demokratija ne predstavlja narod, već 
interese različitih frakcija buržoazije - 
ovde navedene brojke samo plastično 
dočaravaju jaz između želja naroda i re- 
alnosti parlamentarne politike. Gazde su 
ponovo pobedile na izborima zato što je 
parlament gazdina kuća, u kojoj samo 
gazde i mogu da pobede. Očekivati bilo 


šta drugo znači ne shvatati pravila igre, i 
činjenicu da kuća uvek dobija. 

Dok se kapitalistički konjušari budu 
dogovarali o tome kako će podeliti 
svoj, mukotrpnom kampanjom, stečeni 
kolač našeg neisplaćenog i pokradenog 
rada, dotle ćemo svi mi ostali nastavi- 
ti sa životom u paklu na zemlji koji 
nam stvaraju oni i njihovi finansijeri. 
Pa ćemo tako, ponovo biti ubijani na 
radnim mestima zbog loših uslova ra- 
da, kao što se desilo radniku Draganu 
J. (35) koji je poginuo prilikom pada sa 
zgrade na čijem je renoviranju radio na 
Zelenom vencu u Beogradu. Dragan i 
još mnoštvo Dragana ginuće i dalje, 
sve dok se ne budemo organizovali 
na svojim radnim mestima i gazdama 
jasno rekli da nećemo pristajati na rad 
u ponižavajućim i nebezbednim us- 
lovima. Ni Nikolić, ni Tadić tu nikada 
neće moći, niti ih zanima, da bilo šta 
urade - za takve promene se moramo 
izboriti sami. Dobar primer u tom 
pravcu daju radnici i radnice televizi- 
je ,,Avala cc , koji su u petak ponovo 
obustavili emitovanje programa uživo, 
jer menadžment nije isplatio zaostale 
plate i ispunio dogovor kojim je okon- 
čan prethodni dvomesečni štrajk. 

Dobrodošli u recesiju 

Tadić i Nikolić, njuške direktno 
odgovorne za bedu i propast našeg 
društva, podeliće preko 450 miliona 
dinara za troškove predizborne kam- 
panje za drugi krug predsedničkih 
izbora! Dobro ste pročitali, toliko na- 
šeg novca će im biti dato, da bi mogli 
da plate dodatno silovanje mozga na- 
roda tokom nove serije predizborne 
kampanje. Ako je za utehu, evro je 



već skočio na 112 dinara, pa je njihova 
krađa nešto manja u devizama - jedi- 
noj valuti koja ih interesuje. 

No, istinu je teško sakriti kada te gleda 
pravo u oči. Srbija se nalazi u recesiji. 
Ona je ispunila dva uslova koja definišu 
recesiju, a to su pad bruto domaćeg 
proizvoda (BDP) u dva uzastopna 
kvartala i rastuća nezaposlenost. U 
trećem kvartalu 2011. u odnosu na 
prethodni kvartal BDP je smanjen za 
0,7 odsto, a u poslednjem kvartalu te 
godine opao je za još 0,3 odsto, dok 
je procena da će BDP pasti i u prvom 
kvartalu ove godine. Srbija je u protekle 
četiri godine imala rast nezaposlenosti, 
koji je dostigao oko 24 odsto radno 
sposobnog stanovništva, sa trendom 
da se sa tim nastavi i da do kraja ove 
godine procenat nezaposlenih bude 25 
odsto. Predizbornim Potemkinovim 
selima gazde i političari su sebi kupili 
možda još nešto malo vremena, ali kraj 
sistema je iza ćoška - to znamo i mi i oni. 
Vreme je da nešto uradimo povodom 
toga. Organizujmo se i bacimo đubre 
na njegovo mesto. 


“Ml, ANARHISTI, NE ŽELIMO DA EMANCIPUJEMO LJUPE; Ml ŽELIMO DA LJUPI EMANCIPUJU SAMI SEBE” (E. Molatesta) 







ZAGREBI DUBLJE 


Rat je trajao do 15. maja 1945. 

Nacisti i njihovi saradnici na našim prostorima nastavili su da se bore i nakon ka- 
pitulacije Berlina, zato što su, svesni monstruoznosti svojih zločina, znali da će 
za njih morati da odgovaraju. 


Da li ste znali da su na kraju Drugog 
svetskog rata na području bivše Ju- 
goslavije borbe nastavljene još nede- 
lju dana nakon što je u Berlinu pot- 
pisan akt o bezuslovnoj i konačnoj 
kapitulaciji nemačkih oružanih 
snaga? Nacisti i njihovi saradnici na 
našim prostorima nastavili su da se 
bore i nakon kapitulacije Berlina, 
zato što su, svesni monstruoznosti 
svojih zločina, znali da će za njih 
morati da odgovaraju. Kako se rat 
primicao završetku, sve maske su 
pale i na kraju su se svi zločinci 
zajedno borili protiv Jugoslovenske 
armije u povlačenju pred njenim 
napredovanjem. 

Jugoslovenska armija je od septem- 
bra 1944. domarta 1945. odigralazna- 
čajnu ulogu, sprečavajući nemačku 
Armijsku grupu E iz Grčke da se 
uključi u sprečavanje velikog prodo- 
ra Crvene armije u južnu Mađarsku. 
Usled toga je usporeno napredovanje 
Jugoslovenske armije, no to se menja 
krajem marta i početkom aprila, ka- 
da otpočinje svoju ofanzivu i konač- 
no oslobođenje cele zemlje. Sremski 
front je probijen 12. aprila, čime je 
na povlačenje naterana cela masa 
nemačke Armijske grupe E i brojne 
snage domaćih fašista, kvislinga i 
svih koji su tokom rata svoje plano- 
ve temeljili na uništenju partizanske 
borbe uz pomoć Nemaca. 

Proboj 

Liniju fronta zajedno sa nemačkom 
armijom držale su snage fašističkog 
genocidnog režima Nezavisne drža- 
ve Hrvatske. Nemci su ih iskoristili 
kao zaštitnicu za svoje povlačenje. 
Svesni zločina i svoje krivice, ustaše 
su se borile odlučno, sa očajničkom 
rešenošću, a njihova uporna odbra- 
na takozvane Zvonimirove linije u 
visini Karlovca i Siska usporila je na- 
predovanje Jugoslovenske armije za 
nekoliko dana. Kada je prvih dana 
maja ova odbrambena linija uništena, 
ustaško povlačenje pretvorilo se u 
panično bekstvo. 

Glavne snage četnika, tzv „Jugo- 
slovenska vojska u otadžbini cc (JVuO) 


pod komandom Dragoljuba Miha- 
ilovića od početka 1945. nastupale 
su zajedno sa Armijskom grupom E. 
Oni su učestvovali u odbrani vital- 
ne nemačke komunikacije Sarajevo- 
Brod, a početkom aprila se odvaja- 
ju od svojih nemačkih saveznika, u 
pokušaju da se manevrom probiju u 
pozadinu fronta i provale nazad u Sr- 
biju. Ovo je primoralo izvesne snage 
JA da krenu za njima, čime su četnici 
učinili svoju poslednju u nizu brojnih 
usluga nemačkom okupatoru. Ova 
grupacija JVuO stigla je do Zelengore, 
gde je potpuno uništena do 15. maja. 

Drugi deo četničkih snaga koncen- 
trisao se u Sloveniji. Đujićeva grupaci- 
ja stavila se, zajedno sa ostacima ljo- 
tićevaca i slovenačkih domobrana, 
pod komandu nemačkog SS i poli- 
cijskog zapovednika jadranskog pri- 
morja Odila Globočnika, jednog od 
najvećih nacističkih zločinaca uopšte. 
Pod njegovim rukovodstvom, ove sna- 
ge borile su se protiv slovenačkog De- 
vetog korusa JA. Međutim, Četvrta 
armija JA je u svom energičnom 
nastupanju pregazila glavninu nema- 
čkog 15. brdskog korpusa u Lici i 
Primorju, a zatim i nemačkog 97. ko- 
rpusa, da bi 2. maja stigla do Trsta, 
gde se susrela sa snagama saveznika. 
U Ilirskoj Bistrici je 7. maja Četvrta 
armija JA naterala na predaju 97. 
armijski korpus Armijske grupe C sa 
komandantom, ratnim zločincem, 
generalom Ludvigom Kiblerom, koji 
je 1947. osuđen je na smrt od strane 
Vojnog suda u Ljubljani. Koristeći za- 
uzetost JA u ovim borbama, glavnina 
četničko-ljotićevskih kvislinga izvuk- 
la se iz Jugoslavije i predala saveznici- 
ma u Italiji, izbegavši tako da pred su- 
dom naroda Jugoslavije odgovara za 
svoja dela. 

Agonijaislom 

Ubrzo zatim su u Sloveniju prodrle 
Druga, Prva i Treća armija JA. Nakon 
što su se snage JA u južnoj Austriji su- 
srele se sa saveznicima, presečena je 
odstupnica Armijskoj grupi E i velikoj 
kvislinškoj grupaciji koja se probijala sa 
njom. Nemačka vojska je svuda položi- 


la oružje nakon kapitulacije - u Češkoj 
9. maja, u zapadnoj Francuskoj 10. 
maja. Međutim, grupacija odsečena 
na području Slovenije nije imala na- 
meru da se preda. Oni su na svaki na- 
čin nastojali da se dokopaju Austrije 
i Italije, da bi se predali zapadnim 
saveznicima, nadajući se da će im 
ovi pružiti azil. Nekima je to i pošlo 
za rukom - kvislinška grupacija koja 
se u Italiji predala saveznicima je zai- 
sta u velikoj meri uspela da izbegne 
odgovornost. Međutim, veću grupu 
kvislinških snaga koje su uspele da se 
probiju u Austriju, saveznici su vrati- 
li nazad u Jugoslaviju. 

Grupacija odsečena na području 
Slovenije konačno je naterana na pre- 
daju 15. maja. U operacijama Jugo- 
slovenske armije za konačno oslo- 
bođenje zemlje neprijateljski gubici 
su bili vrlo veliki. Oni su iznosili 
oko 100.000 mrtvih i oko 300.000 
zaroblj enih, među koj ima j e bilo i više 
generala, na čelu sa Vrhovnim ko- 
mandantom Jugoistoka, generalom 
Lerom, koji je 1947. osuđen na smrt 
od strane Vojnog suda u Beogradu. 
U ovoj grupaciji zarobljeno je i oko 
100.000 ustaša, domobrana i četnika 
zajedno sa njihovim štabovima. 

Možda ste čuli jednu tezu istorij- 
skih revizionista koja se veoma če- 
sto ponavlja u proteklih dvadeset 
pet godina - da je Sremski front bio 
„klanica u kojoj je žrtvovana srpska 
mladost cc , kako neki kažu ,,suludo cc , 
a „možda i namerno cc . Ta teza je 
gnusna manipulacija istorijskim či- 
njenicama, s namerom da se istina 
sakrije od novih generacija. A istina 
je da je Sremski front probijen uz 
oko 15,000 mrtvih, da bi se konačno 
oslobodila cela zemlja, ali pre svega 
da bi se sprečilo bekstvo zločinaca 
odgovornih za smrt stotina hiljada 
ljudi u Jugoslaviji tokom Drugog 
svetskog rata. Zahvaljujući proboju 
Sremskog fronta, mnogi od tih zlo- 
činaca su za svoj zločin adekvatno 
kažnjeni na Blajburškom polju, Zi- 
danom mostu, Kočevskom rogu... 

Goran Despotović i Tadej Kurepa 


ex-Idolmladih 


ЛКП1ЕШ0 V 

“levica” u parlamentu 


U nekoliko evropskih zemalja 
održani su izbori koji su od stra- 
ne zvaničnih medija prikazani 
kao „pobeda” ili „veliki korak na- 
pred” levice. U Francuskoj je na 
predsedničkim izborima pobedio 
Fransoa Oland, „socijalista”, kod nas 
su Dačićevi „socijalisti”, na ko zna 
koji način, uspeli da pokupe dvo- 
cifren procenat glasova. Pored već 
ustaljenje socijaldemokratske levice 
koja sprovodi neoliberalne mere, u 
parlamente u evropskim državama 
su ponovo ušle, a ponegde ostvarile 
i primetne izborne rezultate, i partije 
sa radikalnije levom retorikom, ko- 
je u praksi, zapravo, pokušavaju da 
sprovode desnu socijaldemokratsku 
politiku. Najbolji primer za to je 
partija Siriza, koja je uspela da 
potisne „socijalistički” PASOK na 
treće mesto, i postane druga najve- 
ća stranka u grčkom parlamentu, 
dok su „komunisti” iz KKE dobili 
preko 8% glasova. „Radikalna levica”, 
pored starije braće iz „Socijalističke 
internacionale” (u Srbiji njen član 
je Demokratska stranka!) koji su 
zastupljeni i na vlasti u velikom 
broju evropskih država, ima svoje 
predstavnike i u nacionalnim i lo- 
kalnim parlamentima u Nemačkoj, 
Velikoj Britaniji, Italiji, Portugaliji, 
itd. Za one naivne, na osnovu 
broja samoproglašenih levičara 


Direktna akcija se finansira vašim 
donacijama. Svakome ko pomogne sa 
više od 500 dinara slaćemo DA na 
kućnu adresu u narednih šest meseci. 


po parlamentima, čovek bi mogao 
da pomisli da živimo u društvu 
blagostanja, te da su krize, otpušta- 
nja i ratovi stvar prošlosti. 

Ako se upustimo u analize progra- 
ma tih partija, možemo videti čitav 
spektar različitih ideja i praksi 
koje sve dobijaju etiketu „levice” ili 
„socijalizma” - od najvulgarnijeg Da- 
čićevog populizma, preko nešto in- 
teligentnijih stavova novoizabranog 
francuskog predsednika, sve do na- 
oko veoma borbenih stavova nekih od 
„radikalnijih” predstavnika „levice” 
koji su ,,čak” spremni da dovedu u 
pitanje sprovođenje neoliberalnih 
mera, pa su „toliko daleko” otišli da u 
svojim programskim dokumentima 
ponekad, čak ukazuju i na neodrži- 
vost kapitalističkog sistema u celini. 

No uprkos razlikama u retorici, 
čitava parlamentarna „levica” ima 
zajednički imenitelj od koga ne 
može da pobegne - njena praksa je 
ograničena buržoaskim sistemom 
čiju su igru pristali da igraju. U po- 
tpunosti idealistički, smatrajući da je 
činjenica da su oni a ne neki drugi u 
parlamentu dovoljna garancija da će 
stvari ići u željenom pravcu, „levica” 
u parlamentu ne može da se ponaša 
drugačije nego desnica. Koalicije, 
neprincipijelni dilovi, podmićivanje 
i krađe su svakodnevnica parla- 
mentarnog života svuda, i oni nisu 
posledica samo kretenskih ideologi- 
ja svojih predstavnika, već samih 
principa na kojima parlamentari- 
zam počiva. Stoga ne treba da čudi 
što sve parlamentarne „levičarske” 
grupacije, bile one desnije ili 
„levlje”, u praksi uvek dovode do 
„izneveravanja očekivanja” svojih 
glasača. Parlamentarni sistem je 
produžena ruka kapitalističkog druš- 
tvenog uređenja, i samo oni veoma 
naivni, ili veoma pokvareni, mogu 
da pokušaju da nas ubede da je apa- 
raturu, stvorenu da bi se ojačao i 
učvrstio sistem eksploatacije i pljačke 
radništva, moguće iskoristiti za bilo 
šta što je u suprotnosti sa njenom 
osnovnom namerom. 

Ivan Lukin 


Dajem 
ostavku 

(ili kako se pop naljutio na 
selo pa odseko sebi kurac) 

Godinama srećem ojađene i ucveljene ka- 
ko kukumavče da su svi političari lopovi, 
ubice i lažljiva govna koja su im upropastila 
najbolje godine života... Pa mi velikodušno 
pade na pamet da pomognem toj jadnoj i 
napaćenoj svetini i podsetim ih da ne uče- 
stvuju u biranju između zlog i oholog, da ne 
potpisuju mandatni ugovor sa đavolom u 
narednih 48 meseci. Meni sve jedno, ja sam 
svoje prošao, moje carstvo i onako nije od 
ovijeh svetova. 

I gotovo svi koje sretoh poslednjih nedelja 
kleli su se u sve živo i mrtvo da im ne pada 
na pamet da ikada više predaju svoje živote 
najgorima od najgorih. 

Ali u nedelju, pod okriljem đurđevdanskog 
jutra, tajno (da ni sami ne znaju) i tiho (da 
ne probude sami sebe), napustili su svoje to- 
ple brloge i poput zombija zaokruživača, s 
ispruženim rukama se dogegali do biračkih 
komora. 

Prijatelji, braćo, kumovi, rešenje za koje 
sam se zalagao ovim je doživelo debakl, te 
vas ovom prilikom obaveštavam da je moja 
moralna, ljudska i biciklistička dužnost da 
podnesem ostavku na sve funkcije. 

Žao mi je, kajem se što nisam učinio više! 
Ostalo je još toliko neiskorišćenog prostora 
na fejsbuku i blogu za agitovanje, ostalo je još 
toliko prijatelja i rođaka s kojima se nisam 
posvađao, toliko skoro-pa-istomišljenika 
na koje nisam fizički nasrnuo... Nisam čak 
ni sve one antiizborne nalepnice izlepio, 
ostalo pola kese. Sa ovakvom elokvencijom 
i šarmom ladno sam mogao da visim po 
televizijama više no onaj akrep što spopa- 
da narod kreditnom karticom, mogao sam 
da poklanjam višak krvi pred kamerama, 
mitingujem po šankovima, pijacama i 
parkovima ili držim vatrene govore stojeći 
na zamrzivačima za sladoled... 

Borbeni barjakpredajem mlađim kolegama, 
neka se uče na greškama mojim. A ja sam 
vam odveć umoran, bolestan, debeo i star. 
Imam nameru da se malo odmorim, da više 
vremena provodim sa svojom porodicom, 
posebno sa svojim unukom Markom, po 
meni se ništa neće zvati, pamtite me po 
pesmama mojim, tanana nana na nana 
nana... 


^Direktnu akciju možete nabaviti na sledećm теБНтаГ^ 
BEOGRAD: Kulturni centri REX i CZKD; 
Knjižare PLATO i BEOPOLIS; Kafići BROD, 
BRAT FIDEL i BRAT ČE. KRAGUJEVAC: 
Kafane MAGMA i MARKO. SREMSKA 
MITROVICA: Knjižara BUKBAR. UŽICE: 

Kafić KUĆAČAJA. NIŠ: Udruženje ŽENSKI 
PROSTOR. ZAJEČAR: Omladinski centar 
ZAJEČAR. NOVI SAD: Knjižare NUBLU i 
^MALAVELIKAKNJIGA. _ ^ 


Da li ste 
znali o 

...da kompleks zgrada iz- 
građenih za potrebe amba- 
sade SAD u Bagadadu 
zauzima veći prostor od 
Vatikana. 

Ч _ 9 

















Vesti iz medunarodnog radničkog pokreta: 

Зжшв ОПШШШЗбШ© ОИОШ0 



Na masovnim demonstracijama studenata u 
kanadskoj oblasti Kvebek, tokom prethod- 
na tri meseca učestvovalo je oko 175.000 
demonstranata. Policija je, na uličnim sku- 
povima koji su iz meseca u mesec postajali 
sve radikalniji, redovno provocirala sukobe, 
kako bi optužila studente da je njihov pro- 
test nasilan i „nedemokratski”. Studentske 
organizacije saopštile su, početkom meseca, 
da ove demonstracije više nisu samo borba za 
besplatno obrazovanje, več početak otvorene 
borbe protiv kapitalizma, i pozvale radničke 
sindikate da se priključe njihovoj borbi. 

U Viktorijavilu su 5. maja izbili do tada 
najžešči okršaji između demonstranata i 
policije. Prilikom protesta povodom zaseda- 
nja Liberalne partije Kvebeka, čije je mračno 
članstvo večalo o daljim merama izrabljiva- 
nja, policija je, proglasivši protest nelegal- 
nim, počela da ispaljuje patrone suzavca i 
gumene metke, a demonstranti su uzvratili 
kamenicama i drugim projektilima. U sukobu 


koji je trajao gotovo dva sata, teže je povre- 
đeno troje demonstranata i četiri pripadnika 
policije, a više od stotinu učesnika protesta je 
uhapšeno. 

Demonstracije su prekinute nakon tzv. 
„ključnog” dogovora četiri studentske orga- 
nizacije i vlade oblasti Kvebek, čiji detalji 
u trenutku zaključenja ovog broja još uvek 
nisu poznati. Poznajuči kako se, po pravilu, 
završavaju svi „pregovori” s kapitalistima, na- 
damo se da ovaj dogovor ne ostavlja prostor 
kanadskim vlastima da uguše protest, koji po- 
staje sve masovniji i borbeniji. Verujemo da 
studenti i radnici Kanade neče popustiti, da če 
ponovo izači na ulice i još više radikalizovati 
protest. 

Sramni policijski desant na radnike u 
kamenolomu Jadrankamen’ 

Hrvatska. Jake policijske snage, pristigle to- 
kom noči 3. maja na ostrvo Brač, hapsile su 
sindikalne aktiviste kako bi slomile radničku 


blokadu „Jadrankamena” i omogućile stečaj- 
nom upravniku ovog kamenoloma da uđe u 
prostorije firme. 

Radnici „Jadrankamena” su krajem marta, uz 
solidarnu podršku radnika „Dalmacijavina” 
i „Uzora”, organizovali protest u Splitu, pred 
zgradom uprave. Tom prilikom su najavili da 
neće dozvoliti stečajnu upravu i da će sami 
organizovati proizvodnju u ovom preduzeću 
za preradu mermera. 

U brutalnoj policijskoj invaziji na Brač uha- 
pšeno je više od dvadeset radnika, a sindi- 
kalnom predstavniku, Tončiju Drpiću, bio je 
onemogućen izlazak iz njegovog stana. 
Podršku radnicima „Jadrankamena” je, me- 
đu brojnim pojedincima i organizacijama, 
iskazala i Inicijativa za direktnu demokratiju 
„Usta Istre”, koja u proglasu ističe da je ovo 
policijsko nasilje imalo cilj da u korenu saseče 
sve intenzivnije povezivanje radnika uništenih 
dalmatinskih preduzeća, i da uguši sve glasni- 
je zahteve za radničkim samupravljanjem. 


Centar za liberterske studije predstavlja: 

BEDA STUDENTSKGG ŽIVOTA 

Subverzivni pamflet iz 1966, koji do danas 
nije izgubio skoro ništa od svoje aktuelno- 
sti. Beda studentskog života razmatrana 
u njenim ekonomskim, političkim, so- 
cijalnim, psihološkim, seksualnim i po- 
sebno intelektualnim aspektima, uz pred- 
log za njeno ukidanje. 

Publikacije CLS-a možeš naći u svim boljim 
knjižarama ili naručiti direktno od nas: 

e-mail: cls@inicijativa.org 
web: www.inicijativa.org/tiki/cls 



1. vrsta divlje tetmačke; 2. dolazi posle efparda, u abecedi; 

3. suprotna je od nahtrane; 4. nalazi se iznad andole; 5. čovek koji 
jede musli; 6. drugačiji naziv za saklopu; 7. asteriskov najbolji 
prijatelj; 8. samupakao mu je suprotnost; 9. deseti deo hiljadupala; 
10. vrsta mišpisaljke; 11. junak crtanih filmova, sudodetlić; 

12. sinonim za učenikuzi. 

Rešenja iz prošlog broja: 

1. Budimpešta; 2. maloletnica; 3. palačinka; 4. projekcija; 5. kabare; 6. Užice; 

7. kobasica; 8. Trocki; 9. prostitutka; 10. tulumba; 11. papalina; 12. medved. 



Sindikalna konfederacija Anarhosindikalistička inicijativa (ASI) je propa- 
gandno-borbena anarhistička revolucionarna sindikalna organizacija, koja se 
bori za društvo bazirano na individualnoj i kolektivnoj slobodi, ravnopravnosti 
i solidarnosti, lišeno svih oblika represije, hijerarhije i vlasti čoveka nad 
čovekom. 

ASI je Sekcija Međunarodnog udruženja radnika i radnica (MUR-AIT-IVVA) 

Direktna akcija nastavlja tradiciju časopisa Hleb i sloboda, čiji je prvi 
broj štampan 1905. u Beogradu 

Uredništvo: Kosta Ristić, RatiborTrivunac, Tadej Kurepa, Milan Lukić, 
Slobodan Stamenčić i Aleksandar Belčević (odgovorni urednik) 

Priloge i pisma slati na kontakt adresu. 

Kontakt: CLS (DA), Poštanski pretinac 6, 

11077 Beograd, Srbija 
tel. 063/9382-382 
e-mail: da@inicijativa.org 
web: www.inicijativa.org 
Rukopisi ne gore. 

Tiraž: 1000 























































































